-----------------------------------------------------------------------
  10.การควบคุมภายใน

  -----------------------------------------------------------------------

10.1 การประเมินความเพียงพอของระบบการควบคุมภายในโดยคณะกรรมการบริษัท

ในการประชุมคณะกรรมการครั้งที่ 1/2553 เมื่อวันที่ 25 กุมภาพันธ์ 2553
โดยมีคณะกรรมการตรวจสอบเข้าร่วมประชุมด้วย
คณะกรรมการได้ประเมินระบบควบคุมภายในโดยการซักถามข้อมูลจากฝ่ายบริหารเกี่ยวกับความเพียงพอของระบบการควบคุมภายในของบริษัท
ทั้ง 5 ส่วน คือ องค์กรและสภาพแวดล้อม การบริหารความเสี่ยง
การควบคุมการปฏิบัติงานของฝ่ายบริหาร ระบบสารสนเทศและการสื่อสารข้อมูล
และระบบการติดตาม ภายหลังจากการประเมินแล้วคณะกรรมการมีความเห็นว่า
บริษัทมีระบบควบคุมภายในในเรื่องการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าวอย่างเพียงพอแล้ว และมีระบบควบคุมภายในในด้านต่างๆ ทั้ง 5
ส่วน
ที่มีความเหมาะสมและเพียงพอในการที่จะป้องกันทรัพย์สินอันเกิดจากการที่ผู้บริหารนำไปใช้โดยมิชอบหรือโดยไม่มีอำนาจ
รวมถึงมีระบบการตรวจสอบภายในที่มีความอิสระในการติดตามและประเมินผลการควบคุมภายใน
นอกจากนี้บริษัท ยังมีระบบการจัดเก็บเอกสารสำคัญที่ทำให้กรรมการ ผู้สอบบัญชี
และผู้มีอำนาจตามกฎหมายสามารถตรวจสอบได้ภายในระยะเวลาอันควร

10.2 นโยบายการดำเนินการตรวจสอบภายใน

ในปี 2552 บริษัทได้ว่าจ้าง บริษัท เอส เค แอ็ดไวซ์เซอร์รี่ จำกัด ซึ่งดำเนินการโดยนายศุภโชค
กิจวิมลตระกูล ผู้สอบบัญชีรับอนุญาต
ซึ่งมีความรู้ความสามารถในด้านระบบบัญชีและการควบคุมภายในเป็นอย่างดี
ให้เป็นที่ปรึกษาในการวางระบบการควบคุมภายในให้แข็งแกร่ง
พร้อมทั้งดำเนินการขจัดความเสี่ยงและรายการที่ผิดปกติ
ทั้งนี้ผู้ตรวจสอบภายในจะทำการประเมินความเสี่ยงและจัดทำแผนการตรวจสอบภายในรายปี
ดำเนินการตรวจสอบ ตลอดจนตรวจติดตามผลการปรับปรุงระบบ
โดยมีวัตถุประสงค์หลักเพื่อการประเมินประสิทธิภาพและความเหมาะสมเพียงพอของระบบการควบคุมภายในที่มีอยู่ในปัจจุบันและการปฏิบัติตามนโยบายและระเบียบปฏิบัติที่เกี่ยวข้องรวมทั้งความเหมาะสมและเชื่อถือได้ของรายงานทางการเงินของบริษัท
ซึ่งตลอดระยะเวลาที่ผ่านมานั้น
บริษัทได้จัดให้มีบุคลากรของบริษัทศึกษาแนวทางการปฏิบัติงานของการตรวจสอบภายในมาอย่างต่อเนื่อง

โดยตั้งแต่ปี 2553 เป็นต้นไป
บริษัทเห็นว่าบริษัทมีความพร้อมที่จะให้มีหน่วยงานตรวจสอบภายในเป็นของบริษัทเอง
และได้แต่งตั้งให้นางสาววนิดา ปิยจันทร์ ดำรงตำแหน่งเป็นเลขานุการคณะกรรมการตรวจสอบ
และทำหน้าที่เป็นผู้ตรวจสอบภายในของบริษัท
โดยนำเสนอผลการตรวจสอบภายในต่อคณะกรรมการตรวจสอบอย่างน้อยทุก 3 เดือน

10.3 ข้อสังเกตของผู้สอบบัญชีสำหรับระบบการควบคุมภายในของบริษัท

สำนักงานสอบบัญชี ดี ไอ เอ
ซึ่งเป็นผู้สอบบัญชีของบริษัทได้ทำการสอบทานระบบการควบคุมภายในสำหรับปี 2552
ซึ่งผู้สอบบัญชีแจ้งต่อที่ประชุมคณะกรรมการตรวจสอบของบริษัทครั้งที่ 1/2553 เมื่อวันที่ 25
กุมภาพันธ์ 2553 ว่าไม่พบประเด็นเกี่ยวกับระบบควบคุมภายในที่เป็นสาระสำคัญ
จึงไม่มีรายงานข้อสังเกตสำหรับระบบควบคุมภายในของบริษัทในสำหรับปี 2552

10.4 ข้อสังเกตของผู้ตรวจสอบภายในสำหรับระบบการควบคุมภายในของบริษัท

ในปี 2552 บริษัทได้แต่งตั้งให้ บริษัท เอส เค แอ็ดไวซ์เซอร์รี่ จำกัด
ซึ่งยังคงดำเนินการโดยนายศุภโชค กิจวิมลตระกูล
เป็นผู้ตรวจสอบภายในสำหรับการเข้าตรวจสอบระบบ
โดยมีแผนการตรวจสอบระบบจัดซื้อและระบบสินทรัพย์ถาวรในไตรมาส 1 ปี 2552
แผนเข้าตรวจสอบระบบรายได้ ระบบชำระเงิน และระบบภาษีในไตรมาส 2 ปี 2552
และแผนเข้าตรวจสอบระบบสินค้าคงเหลือ ระบบจ่ายชำระเงิน และระบบเงินเดือนในไตรมาส 3 ปี
2552 จากการเข้าตรวจสอบระบบควบคุมภายใน
ผู้ตรวจสอบภายในได้ให้ข้อสังเกตเพื่อให้บริษัทได้มีการปรับปรุงแก้ไข โดยประเด็นต่างๆ
ได้รับการแก้ไขส่วนที่มีนัยสำคัญหมดแล้ว

สำหรับปี 2553 บริษัทมีความพร้อมที่จะให้มีหน่วยงานตรวจสอบภายในเป็นของบริษัทเอง
และทำหน้าที่เป็นผู้ตรวจสอบภายในของบริษัท